Bloomberg Tower

La Bloomberg Tower ye un rascacielos de la ciudá d'Estaos Xuníos de Nueva York. Asítiase nel númberu 731 de l'avenida Lexington (Lexington Avenue), nel Midtown Manhattan, y tien un altor de 246 m (806 pies) y 55 pisos, con una superficie edificada total de 130.000 m². Nella tien la so sede la compañía proveedora de noticies financieres Bloomberg L.P., amás de delles tiendes y restaurantes. Hai tamién 105 apartamentos de luxu, conocíos como One Beacon Court, qu'ocupen les plantes 31 a 55 de la torre y que tienen una entrada distinta de les de los pisos d'oficines.

La torre asítiase nel solar que primero ocupaba ún de los más tradicionales grandes almacenes de la ciudá, Alexander's. Esa tienda peslló en 1992, magar que l'edificiu nun foi demolíu hasta 1999. Nel añu 2000 la compañía Vornado Realty Trust entamó la construcción del edificiu, diseñáu por Cesar Pelli, que abrió les sos puertes en 2004.

L'edificiu ocupa una manzana entera, la que ta enmarcada poles avenides Lexington (Lexington Avenue) y tercera (Third Avenue) y les cais 58 (58th Street) y 59 (59th Street). El complexu, fechu n'aceru y cristal, abarca dos torres coneutaes ente sí: una, d'once plantes, que mira pa la Tercer Avenida, y otra de 55 pisos, que mira pa la Avenida Lexington. La torre asítiase sobre una base, de 10 plantas d'altor, d'espaciu pa oficines, que comunica cola base de la torre oeste, d'ocho plantes d'altor y destinada a usu comercial y d'oficines. Dambes zones conéctense por un atriu a nivel de la cuarta, quinta y sesta planta. Los dos pódiums tán separtaos por un patiu redondeáu y rodiáu d'una muria de 9 pisos d'altor con forma de conu invertíu que, al nivel de la cai, coneuta les cais 58 y 59. El so diseñu inspírase nel d'otros recintos históricos de la ciudá, como Grand Central Station, la sala de llectura del edificiu central de la biblioteca pública de Nueva York o la pista de patinaxe del Rockefeller Center. El patiu ta arrodiáu de les muries de cristal de les dos torres, que van retránqueandose seliquino de la que van xubiendo n'altor. 

Enllaces esternos
  Ficha del edificiu na web Skyscrapercenter.com
  Ficha del edificiu na web Emporis.com


 Referencies 

Categoría:Arquiteutura d'Estaos Xuníos
Categoría:Rascacielos de Nueva York